ক্রীড়াজগতে দুর্দিন, খেলরত্ন পুরস্কার পাচ্ছেন না কোনও ক্রীড়াবিদ!

ওয়েব ডেস্ক : ২০০৮, ২০১৪ তার পর এবার ২০২৫। কোনও খেলোয়াড় পাচ্ছেন না ধ্যানচাঁদ খেলরত্ন পুরস্কার (Khel Ratna Award)। জানা গিয়েছে, প্রথমে ক্রিকেটার হরমনপ্রীত সিং, স্মৃতি মন্ধানা ও হকির তারকা খেলোয়াড় হার্দিক সিংয়ের নাম নিয়ে আলোচনা করেছিল গগন নারাংয়ের নেতৃত্বাধীন কমিটি। কিন্তু তাঁদেরকে ‘যোগ্য’ মনে করল না কমিটি। ফলে চলতি বছর খেলরত্ন পুরস্কার কেউ পাচ্ছেন না।

মূলত, চলতি বছর বহু ট্রফি জিতেছে ভারতের কন্যারা। প্রথমে ওয়ানডে বিশ্বকাপ জয়। তার পর দৃষ্টিহীনদের ক্রিকেট বিশ্বকাপ জয়, প্যারা-আর্চারিতে বিশ্ব শিরোপা শীতল দেবীর, প্যারা-অ্যাথলেটিক্স বিশ্ব চ্যাম্পিয়নশিপে সোনা ও রুপো জিতেছেন সুপ্রিয়া শর্মা। পাশাপাশি প্যারা-শুটিং বিশ্বকাপে সোনা জিতেছেন অবনী লেখারার। এমনকি খো খো বিশ্বকাপও জিতে ভারতীয় মহিলা দল। মহিলাদের পাশাপাশি ভারতের পুরুষ ক্রিকেটাররাও চ্যাম্পিয়ন্স ট্রফি জিতেছে। কিন্তু কাউকেই ‘যোগ্য’ হিসেবে মনে করেননি গগন নারাং, অপর্ণা পোপাট ও এমএম সোমায়ার কমিটি।

তবে, হরমনপ্রীত সিং, স্মৃতি মন্ধানা, হার্দিক সিং ও তিরন্দাজ জ্যোতি সুরেখা ভেন্নাম-এর নাম নিয়ে আলোচনা হয়েছিল। তবে শেষ পর্যন্ত কাউকে সিলেক্ট করা হয়নি। অন্যদিকে ক্রিকেটারদের নাম বেছে না নেওয়ার কারণ হিসেবে জানানো হয়েছে, ভারতীর ক্রিকেট বোর্ডের (BCCI) তরফে কোনও নাম দেওয়া হয়নি। কিন্তু, অন্য খেলা থেকে কেন কেউকে বেছে নেওয়া হল না? তা নিয়ে প্রশ্ন উঠে গিয়েছে।

আরও খবর : ২০২৬-এ কতগুলি বিশ্বকাপ? একনজরে দেখে নিন ক্রীড়া সূচি

প্রসঙ্গত, খেলরত্ন দেওয়া প্রথমে শুরু হয়েছিল ১৯৯১ সালে। এর পর ২০০৮ ও ২০১৪ সালে এই সম্মান কাউকে দেওয়া হয়নি। তার পরেই এবার ২০২৫ সালেও এই সম্মান কেউ পাবেন না।

ক্রিকেটারদের দিক থেকে বলতে গেলে, খেলরত্ন সম্মান প্রথম পেয়েছিলেন শচীন তেন্ডুলকর (১৯৯৭-৯৮), তারপরে মহেন্দ্র সিং ধোনি (২০০৭), এর পর বিরাট কোহলি (২০১৮) এবং রোহিত শর্মা (২০১৯) পেয়েছিলেন।ভারতীয় মহিলা দলের প্রাক্তন অধিনায়ক মিতালি রাজ (২০২১) হলেন একমাত্র মহিলা ক্রিকেটার, যিনি এই সম্মান পেয়েছেন। অন্যদিকে, নভেম্বরে ঐতিহাসিক বিশ্বকাপ সাফল্য সত্ত্বেও, কমিটি এই বছর হরমনপ্রীত কৌর বা তার কোনও সতীর্থকে শীর্ষ পুরস্কারের জন্য যোগ্য বলে মনে করেনি।